stanford-oval/wikipedia huggingface dataset:
אגרוטק
דוגמאות לתחומי האגרוטק ויישומיו > יצירת מקורות מזון חלופיים

באמצעות המהפכה של הביולוגיה המולקולרית ניתן להבין כיום את הבסיס של המסלולים המטבוליים המתרחשים בצמח, כולל הבקרה הגנטית שלהם. באופן זה, ניתן לטפח זנים בעלי תכונות משופרות; ולמעשה, רוב הזנים החדשים נוצרים כיום באופן זה, באמצעות הכלים של הביולוגיה המולקולרית. ההבנות של הביולוגיה המולקולרית מאפשרות פיתוחים חקלאיים בתחום ההנדסה הגנטית וגם בשיטות ביוטכנולוגיות, באופן המרחיב את הייצור החקלאי למעבדה ולמבחנה, וכך מעלה את כמות התוצרת החקלאית הכללית.
דוגמאות לתחומי האגרוטק ויישומיו > אוטומציה בחקלאות

אוטומציה היא הטכנולוגיה העוסקת ביישום מערכות מכניות, אלקטרוניות, ממוחשבות ומבוססות-מחשב של הפעלה ובקרה על מכונות, ללא מגע ידי אדם. יישום האגרוטק באוטומציה ומיכון חקלאי יכול להגדיל משמעותית את תפוקות השדה או המטע ובכך את כמות התוצרים החקלאיים, משום שהוא מאפשר ייצור יעיל יותר. האוטומציה במיכון ובגידול אף תורמת לסביבה, שכן היא ממזערת עודפים, מאפשרת חיסכון בזרעים, מינרלים ודשנים וממקדת את הצרכים באופן מרבי; הדבר תורם הן לחיסכון בתשומות והן במניעת זיהומים ועודפים בלתי מנוצלים.
דוגמאות לתחומי האגרוטק ויישומיו > חיישנים ומערכות בקרה

חיישנים ובקרה הם אמצעים בלתי נפרדים מהחקלאות המתקדמת; החל מהכנה ועיבודי קרקע, זריעה, נטיעה, אסיף וקטיף וכלה בטיפול בתוצרת, אריזה ושילוח. בכל התהליכים הללו משתמשים בחיישנים ומערכות בקרה מתקדמים והטכנולוגיה ממשיכה להתפתח. בין הפיתוחים האחרונים של האגרוטק נמצאת מערכת לקריאת מדדי קרקע על ידי לוויינים ואמצעים נוספים, כגון מצלמות מיוחדות במטוסים, הליקופטרים או רחפנים. מערכת כזו אוספת נתונים מהקרקע, באופן המאפשר לזהות את הצרכים של כל צמח וצמח באופן פרטני. מערכת כזו מספקת מידע לגבי הזמן שבו כל עץ זקוק להשקיה או להדברה, ומאותתת להתערבות במידה וצמח מסוים חולה. כמו כן, ישנן מערכות בקרה חדשניות נוספות המבוססות על סוגי חיישנים שונים: חיישנים למדידת איכות אוויר חיישנים לזיהוי הרכב קרקע, חיישנים לזיהוי תקלות בציוד חקלאי, חיישנים עבור חיות משק כמו מד רביצה לפרות, הרכב חלב, משקל אוטומטי ועוד.
דוגמאות לתחומי האגרוטק ויישומיו > טכניקות הנדסיות מתקדמות

יישומי אגרוטק בתחום ההנדסה המתקדמת כוללים טכנולוגיות המרחיבות את תחומיה של החקלאות למשאבים חדשים, מקומות חדשים ותחומי כלכלה חדשים. דוגמה אחת לטכנולוגיה חדשנית מסוג זה היא מערכת אקולוגית סגורה, שאינה מבוססת על חילוף חומרים מחוץ למערכת. מערכת מסוג זה יכולה להפוך תוצרי פסולת לחמצן, מזון ומים כדי לתמוך בצורות החיים המאכלסות אותה. דוגמה נוספת היא ביולוגיה סינתטית שמטרתה לעצב, לבנות ולתכנת מחדש מערכות ביולוגיות מהונדסות, המעבדות מידע וכימיקלים, יוצרות חומרים ומבנים, מפיקות אנרגיה, מספקות מזון, משמרות ומשפרות את בריאות האדם וסביבתו.
דוגמאות לתחומי האגרוטק ויישומיו > הדברה ביולוגית

האגרוטק עוסק בין היתר בהדברה ביולוגית. אמצעי ההדברה כימיים יכולים להזיק לסביבה, ולעיתים יש בהדברה הכימית חומרים רעילים ואף מסרטנים. ההדברה הביולוגית, לעומת זאת, תוקפת את המזיק על ידי שימוש באויב הביולוגי שלו, ובאופן זה איננה מזיקה לסביבה. מדובר בחיידקים שיש ביכולתם לפגוע בחרקים המזיקים לתוצרת החקלאית, על ידי הפרשת גביש חלבוני שהוא רעלן. כאשר רעלן זה בא במגע עם מערכת העיכול של החרקים המזיקים הוא משמיד אותם. בפעולה זו אין חשש לפגיעה בבני אדם או בבעלי חיים אחרים.
בישראל מספר מועט של חקלאים עבר להשתמש בהדברה ביולוגית, על אף שקיימים מספר מפעלים המייצרים תכשירים ביולוגיים. פרופ' בן דוב מאמין שהמעבר להדברה ביולוגית טמון בחינוך, בהסברה ובמודעות.
ראו גם

חקלאות
חקלאות מדייקת
הערות שוליים

↑  "החקלאות לא מתה, היא רק מתחדשת" - מכללת אחוה, באתר www.achva.ac.il
↑  המהפכה החקלאית מגיעה לאקדמיה, באתר ynet, 28 באפריל 2017
| --- | --- |
בקרת זהויות :  NDL: 00568610
אהרן ברמן

ד"ר אהרן ברמן
אהרן בֶּרמן (19 בפברואר 1895 – 22 במאי 1969) היה מחנך עברי בקובנה ובתל אביב. ממייסדי תיכון חדש ומנהלו. רופא בהשכלתו.
ביוגרפיה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
אהרן ברמן נולד ב-1895 בעיר לודז' שבפולין הרוסית. למד בישיבות ליטא, טלז, וולוז'ין ופוניבז'. לאחר מכן למד באוניברסיטאות גרמניה וציריך, וב-1919 קיבל תואר דוקטור לרפואה.
בשנת 1920 הוזמן על ידי ד"ר מנחם סולובייצ'יק (סוליאלי) להורות בגימנסיה העברית בעיר קובנה (בירתה ה"זמנית" ליטא העצמאית) שבהנהלת ד"ר משה שוואבה.
בשנת 1925 החליף את ד"ר שוואבה (שעלה לארץ ישראל) כמנהלה הפדגוגי של הגימנסיה (שעה שקופל וולוצקי שימש כמנהלו האדמיניסטרטיבי של המוסד עד לפטירתו ב-1927), וכיהן בתפקיד המנהל עד לעלייתו לארץ ישראל בשנת 1936 (בשנים 1936-1928 ביחד עם יואל ברוצקוס). בנוסף כיהן כמורה ומנהל בסמינר העברי למורים של "תרבות" בקובנה. היה סגן יו"ר מרכז "תרבות" בליטא.
בשנת 1936 עלה לארץ.
ב-1937 היה שותף למחנכת יוצאת גרמניה טוני הלה בייסוד תיכון חדש בתל אביב, ועמד בראשו מ-1937 ועד 1964.
זמן-מה הורה בבית המדרש לגננות מיסודו של יחיאל היילפרין, ומ-1940 לימד בסמינר לוינסקי.
דרכו החינוכית ינקה מן המורשת היהודית, ולצדה מהפילוסופיה של אפלטון, של שפינוזה ובמיוחד מזו של הפילוסוף היהודי-גרמני קונסטנטין ברונר.
ברמן נפטר בקיץ 1969. נקבר בבית העלמין קריית שאול.
ספריו

תולדות החינוך בישראל ובעמים, תל אביב: י' צ'צ'יק, תש"ו. (ראה אור בעשר מהדורות נוספות, מהן מתוקנות; מהדורה חדשה מתוקנת ומורחבת, בתוספת "החינוך היהודי בתפוצות הגולה בימינו" מאת ישראל מהלמן: תשכ"ח.) (הספר בקטלוג ULI)
תורת החינוך וההוראה, תל אביב: י' צ'צ'יק, תשי"א. (ראה אור בעשר מהדורות נוספות; מהדורה יא מתוקנת ומורחבת: תשכ"ח 1967.)
פילוסופיה פעילה: מסות בפילוסופיה, בפסיכולוגיה ובחינוך, תל אביב: בית הספר התיכון החדש, תשכ"א. (מוסף: "העולם החיצוני והפנימי. החשיבה וההתפשטות")
ספריו > בעריכתו

אהרן ברמן (עורך), מֻנחי הבוטניקה הכללית, קובנה: הסתדרות המורה בליטא ('ספריה שמושית למורים'), [הקד’ תרפ"ב]. (חוברת)
אהרן ברמן (עורך), אשנב לפילוסופיה: לקט לתלמידי הכיתה העליונה של בית הספר התיכון, תל אביב: נ' טברסקי, תשי"ב.
הפילוסופיה של קונסטנטין ברונר: אנתולוגיה; הסדיר, תרגם וצירף מבוא אהרן ברמן, תל אביב: י' צ'צ'יק, תשי"ז.
הערות שוליים

↑  על הגימנסיה ראו: אהרן ברמן, 'הגמנסיה העברית בקובנה', בתוך: יהדות ליטא, כרך ב, תל אביב: עם הספר, תשל"ב, עמ' 134–139.
↑  רפאל רבינוביץ, 'הכשרת המורים לבתי-ספר עבריים', בתוך: דב ליפץ, נתן גורן [ואחרים] (עורכים), יהדות ליטא, כרך ב, תל אביב: עם הספר, תשל"ב, עמ' 159 (ספר יזכור לקהילת ליטא, בספריית העיר ניו יורק, תמונה 881).
↑  אהרן ברמן באתר חברה קדישא ת"א–יפו והמחוז.
| --- | --- |
בקרת זהויות :  NLI: 987007314177405171  ISNI: 0000 0000 8034 6343  LCCN: n85808733  SELIBR: 170235  VIAF: 41808981   WorldCat (עם VIAF): 41808981
אזמרי

אזמרי עם מסנקו, 1868
אָזְמַרִי (אמהרית: አዝማሪ) הוא הכינוי לבני המעמד החברתי האתיופי, גברים כנשים, המתפרנס משירה ומנגינת מוזיקה. אזמרים לרוב מיומנים בשירה מאולתרת בליווי עצמי של מסנקו (כינור חד-מיתרי) או קראר (לירה). בשימוש הנפוץ, 'אזמרי' הוא זמר נודד.
סקירה

השם אזמרי נגזר מן השורש בגעז "זָמָרַ" (ዘመረ) שמשמעותו "לזמר". חלק מן החוקרים מעריכים כי האזמרים, כמו המשוררים הנודדים המערביים, הופיעו קודם לנצרות, במקביל להיווצרותם של מבנים חברתיים פיאודליים. לפי השערה אחרת, האזמרים החלו להופיע בחצרות מלכים ובני אצולה, במסגרת אירועים שבהם נערכו טקסים דתיים. האזמרים הופיעו כמובן גם בכפרים, מחוץ לחצרות המלכים והאצילים, ולא פעם בבתי משתה כמו הטג'-ביית המתמחים בהגשת יין-דבש (טג'). בתי משתה כאלו משגשגים היום גם מחוץ לאתיופיה, בעיקר במרכזי תפוצות גדולים.
חלק מן האזמרים נדדו דרך קבע, חלק התמקמו בסמוך לבתי עשירים ואלו ששילבו בין פרנסה מחקלאות ומוזיקה היגרו מאזור לאזור בהתאם למחזור העונות החקלאיות. כיום ניתן למצוא התפלגות דומה בקרב האזמרים, באשר חלקם מחזיקים במוזיקה כמקצוע נוסף.
כלים וכישורים

האזמרים ניגנו בעיקר על מסנקו - כינור חד-מיתרי - הגרסה החילונית של הבגנה (סוג של לירה). הנגינה על קראר היא כפי הנראה התפתחות מאוחרת יותר.
לרוב הגברים האזמרים נטו לנגן ואילו הנשים לשיר. אזמרים הופיעו לבד או בקבוצות, לפי נטיית לבם.
הרפטואר של האזמרים כלל על פי רוב שירי אהבה, פואמות היסטוריות ושירים מאולתרים על נושאים מחיי היומיום. במהלך מסעות קרב נהגו לרומם את רוחם של החיילים ובקהילות הכפריות נהגו להתייחס למצוקת הכפריים המנוצלים על ידי האצולה והפקידים. האזמרים הופיעו כמובן גם בחגים ובמועדים שונים, כמו גם בחתונות ולוויות. הם הופיעו בחגים הדתיים השונים, ללא קשר לדתם ואמונתם האישית.
כדי לזכות בהוקרה על האזמרי היה להצטיין בקולו, בנגינה, ובאלתור בשני אלו, בשימוש בכפל משמעות וערפול הנקרא סאם אנה וורק ('שעווה וזהב'), במשחקי לשון וכדומה, כמו גם בניהול דיאלוג עם הקהל. לדיאלוג עם הקהל הייתה וישנה חשיבות יתרה מאחר שבאתיופיה, כבכל אפריקה, באופן מסורתי אין הפרדה בין המבצע לקהל; המוזיקאי בדרך כלל לא ניצב על בימה אלא בין הקהל שלרוב מצטרף אליו בריקוד, במחיאות כפיים ובשירה, ולעיתים אף בהוספת שורות משלו.
מעמד חברתי

האזמרים לא היו רק אנשי בידור אלא גם אנשי בשורה ומשמרי תרבות. בשל כך, עם פלישת האיטלקים לאתיופיה ב-1935, הפכו לאוכלוסייה נרדפת.
למרות מגוון התפקידים החברתיים שמילאו האזמרים מעמדם החברתי היה ונותר די מעורפל. ההעדפה המסורתית של המוזיקה הדתית, כמו גם החשש מלעגם, ביקורתם או חתרניותם של האזמרים הם שיצרו יחס כפול של כבוד וחשד כלפיהם, הנפוץ באתיופיה עד היום. למעשה, המילה 'אזמרי' שימשה בעבר כגינוי גנאי, וגם כיום היא נושאת לעיתים קונטציות שליליות.
האזמרים, להבדיל מהמקבילות המערביות והאפריקאיות האחרות שלהם, ולמרות שתפסו עצמם כקבוצה חברתית נבדלת והביעו זאת בדרכים שונות, כגון יצירת עגה ייחודית, מעולם לא התאגדו לקבוצת כוח פוליטית. בשל כך מעולם לא היה מי שיגן על האינטרסים שלהם. כאמנים אחרים, מצבם הוחרף בשל התחרותיות הפנימית האופיינית למקצועם. היעדרה של מערכת הכשרה רשמית איפשרה גם לאנשים חסרי כישרון וכישורים ראויים להתחזות לאזמרים ולפגוע בשמם, וכן פגמה במסירה ובפיתוח של ידע וכישורים מקצועיים ובכך הפחיתה עוד יותר מכבודם. כתוצאה מכך, מעטים נעשו אזמרים מרצונם, ואף האזמרים עצמם העדיפו לרוב שילדיהם לא יהפכו אזמרים ולא יינשאו להם.
כיום

אתיופיה משתנה כיום בקצב מהיר וכך גם היחס של אוכלוסייתה כלפי האזמרים. החשד וההישמרות מהתערבבות עם האזמרים עדיין קיימים באתיופיה, אך גישה זו מתחילה להשתנות, בעיקר בקרב הדור הצעיר.
המודרניזציה השפיעה על האזמרים באופנים שונים. חלקם אבדו בקרב כנגד תעשיית המוזיקה, חלקם שרדו אותו, וחלק אימצו השפעות מערביות (כלים, סגנונות ותכנים). המודרניזציה הביאה עימה גם את המדיה האלקטרונית המסייעת כיום בתיעוד המוזיקה של האזמרים ובחשיפתה לעולם.
השינויים באתיופיה, כמו גם תנועת התיירות הגוברת, עשויים בסופו של דבר להביא לשגשוגם של האזמרים ולחיזוק מעמדם החברתי, תהליך הנמצא כבר בעיצומו.
ראו גם

מוזיקה אתיופית
לקריאה נוספת

Cynthia Tse Kimberlin, "Azmari", Encyclopaedia Aethiopica: A-C, p. 419–421
הערות שוליים

↑  Wolf Leslau, "Zammara", Comparative Dictionary of Ge'ez, p.639
1 2 3 4 5  יאקוב פוצייבסקי, Azmari – an Ethiopian troubadour‏, 2010
↑  עד היום רבים מן האזמרים רוכשים את השכלתם המוזיקלית בכנסייה ועושים שימוש במלודיות ובאלתור הכנסייתים. ראו פוצייבסקי
אזמרי מנגן על מסנקו, לליבלה, צפון אתיופיה
אידאס

| --- | --- |

 מידע בסיסי
 ייעוד:  טיל ים-אוויר טיל ים-קרקע
 ארץ ייצור:  גרמניה גרמניה
 יצרן:  Diehl BGT Defence
 פלטפורמת שיגור:  צוללות דגם 212
 מאפיינים כלליים
 הנעה:  מנוע דלק מוצק
 ביצועים
 טווח:  עד 20 ק"מ
 ראש קרב והנחיה
 הנחיה:  התבייתות אינפרה-אדום 
 
אידאס (באנגלית: IDAS, ראשי התיבות: Interactive Defence and Attack System for Submarines) הוא טיל ים-אוויר וים-קרקע לטווח קצר שנמצא עדיין בשלבי פיתוח ומיועד לצוללות מדגם 212 של חיל הים הגרמני.
האידאס המבוסס על האיריס-טי, טיל אוויר-אוויר לטווח קצר, מיועד לתת מענה לאיומים אוויריים הטסים בגובה נמוך כמו מסוקים וכטב"מים אך יכול לשמש גם לתקיפת כלי שיט בגודל קטן ובינוני ולתקיפת מטרות חוף.
האידאס ישוגר מצינורות הטורפדו של הצוללות מדגם 212, הוא יוטען במחסנית מיוחדת של 4 טילים שתפעל בעיקרון דומה לאקדח תופי, הוא יהיה מונחה סיב אופטי ויגיע לטווח של כ-20 ק"מ.
המשלוח הראשון של טילי אידאס לחיל הים הגרמני תוכנן ל-2009, הטיל עצמו מתוכנן להיכנס לשירות מבצעי ב-2014.
האידאס, ככל הנראה, מותאם גם לשימוש צוללות הדולפין של חיל הים הישראלי המבוססות על הצוללות הגרמניות.
האידאס הוא קונספט מהפכני בהיותו הטיל הראשון בעולם המעניק לצוללות יכולת להתמודד עם איומים אוויריים ובהיותו הטיל הראשון בעולם המשוגר ישירות מצינורות הטורפדו ללא שימוש בקפסולה.
ראו גם

איריס-טי
אודי אשש

אהוד (אודי) אשש (נולד ב-22 במרץ 1963) הוא כדורגלן עבר ישראלי, ששיחק בעמדת הבלם בבית"ר ירושלים.
קריירה

אשש נולד וגדל בשכונת קריית היובל בירושלים. בילדותו שיחק כדורגל בשכונה והגיע למחלקת הנוער של בית"ר ירושלים בתור חלוץ, לאחר מכן ההיסב אותו המאמן דוד דוידוף לעמדת הבלם, בה הוא שיחק לאחר מכן כל הקריירה. לקבוצה הבוגרת העלה אותו אריה רדלר ביחד עם שחקני הנוער שהיוו את השלד לקבוצה שהגיעה להישגים רבים בשנות ה-80, וביניהם אלי אוחנה, אבי כהן, משה בן הרוש וסמי מלכה. אשש עלה לקבוצת הבוגרים רשמית בעונת 1982/1983 ונטל חלק חשוב בהשארות הקבוצה בליגה באותה עונה.
אשש היה שותף לגביעי המדינה בהן זכתה בקבוצה בעונות 1984/1985 ו-1985/1986, ולאליפות הראשונה בתולדות המועדון בעונת 1986/1987. בנוסף, היה אשש מנהיג ההגנה של בית"ר ירושלים בעונת הזכייה בגביע המדינה של 1988/1989 ואף שימש תקופה קצרה כקפטן הקבוצה.
בינואר 1991 (אמצע עונת 1990/1991) התגלתה אצל אשש פריצת דיסק בגב, ועקב כך הוא פרש ממשחק פעיל כשהוא בן 28 בלבד.
אשש היה ידוע בזכות משחקו הקשוח וחסר הפשרות על המגרש, כאשר מקרה אחד בו תפס במבושיו של רוני לוי על כר הדשא, זכור במיוחד אצל צופי הכדורגל.
אשש שיחק 9 עונות בבית"ר ירושלים, ורשם לזכותו 214 הופעות ושער אחד.
חיים אישיים

לאחר פרישתו מכדורגל חזר בתשובה והצטרף לכולל. נשוי ואב לשישה.
תארים

אליפות (1): 1986/1987
גביעי מדינה (3): 1984/1985, 1985/1986, 1988/1989
אלוף האלופים (1): 1985/1986
גביע ליליאן (1): 1984/1985
הערות שוליים

↑  רון עמיקם, מאיר גבאי, רוני דיאון, אני אוהב אותך בית"ר - תולדות בית"ר ירושלים, פרק שמיני, אודי אשש, עמוד 141, הוצאת Media41LTD
↑  עמית פוני‏, מיוחד ליום כיפור: הרב אודי אשש מוסר ד"ש, באתר וואלה, 23 בספטמבר 2004
↑  רון עמיקם, 17 המופלאים, באתר nrg‏, 24 באוקטובר 2008
אגרוטיס

| אגרוטיס |
| --- | --- |

מיון מדעי
ממלכה:: בעלי חיים
מערכה:: פרוקי-רגליים
מחלקה:: חרקים
סדרה:: פרפראים
תת־סדרה:: Glossata
משפחה:: תנשמיתיים
סוג:: אגרוטיס
שם מדעי
 Agrotis ‏אושנהיימר, 1816

אַגְרוֹטִיס (שם מדעי: Agrotis) הוא סוג של עש ממשפחת התנשמיתיים.
מאפיינים

העש נפוץ באירופה, צפון אפריקה ומרכזה אסיה ומערבה, וגם בישראל.
בישראל ניתן לראות את הבוגרים בעיקר בחודשים נובמבר ודצמבר ובחודשים אפריל ומאי.
מוטת כנפיו של האגרוטיס הכתום היא בערך 55 מ"מ. כנפיו הקדמיות בצבע חום-אפור, ומצוירים עליהם מספר כתמים כהים. הכנפיים האחוריות כתומות, ויש עליהן פס רוחב שחור-חום קרוב לשוליים.
הביצים מוטלות בקבוצות על צמחי בר, קרוב לפני הקרקע. האגרוטיס הוא רב פנדקאי (זחליו יכולים להתפתח על מספר צמחים), וזחליו מתפתחים בעיקר על צמחים נמוכים. כשהזחלים גדלים, יש והם עולים גם על צמחי תרבות. הזחל הבוגר יכול להגיע לאורך 50-60 מ"מ, הזחלים פעילים בלילה ובמשך היום מסתתרים באדמה. ניתן למצאם בחורף ובאביב. הם מתגלמים בתוך האדמה.
ראו גם

אגרוטיס כתום
לקריאה נוספת

מיכה לבנה, לקסיקון החי והצומח של ארץ-ישראל, כרך שני, עורך - עזריה אלון, משרד הביטחון – ההוצאה לאור, 1995
הערות שוליים

↑  Fauna hawaiiensis
אדובי

| --- | --- |
אדובי מערכות

 נתונים כלליים
 סוג:  תאגיד, נסחרת בנאסד"ק: ADBE
 בורסה:  נאסד"ק (אוגוסט 1986–ADBE)  הבורסה לניירות ערך בלונדון (ABS) 
 מייסדים:  ג'ון וארנוק צ'ארלס גצ'קי
 תקופת הפעילות:  1982–הווה (כ־42 שנים)
 חברות בנות:  Marketo  Adobe Creative Cloud 
 מיקום המטה:  סן חוזה 
 משרד ראשי:  סן חוזה, קליפורניה, ארצות הברית
 ענפי תעשייה:  תעשיית התוכנה, טכנולוגיית מידע, פיתוח תוכנה 
 מוצרים עיקריים:  תוכנה
 שווי שוק:  221.67 מיליארד דולר (10 באוקטובר 2024)
 הכנסות:  19.4 מיליארד דולר (2023)
 רווח תפעולי:  6,098,000,000 דולר אמריקאי (נכון ל־2022) 
 רווח:  5.4 מיליארד דולר (2023)
 הון עצמי:  14,797,000,000 דולר אמריקאי (נכון ל־3 בדצמבר 2021) 
 מנכ"ל:  שנטנו נראיין 
 עובדים:  30,000 (2023)
  
 www.adobe.com
 
אַדוֹבִּי (באנגלית: Adobe), שנקראה בעבר "אדובי מערכות", היא חברת תוכנה שנוסדה בדצמבר 1982 על ידי ג'ון וארנוק וצ'ארלס גצ'קי.
השניים ייסדו את אדובי מערכות לאחר עזיבתם את זירוקס פארק כדי לעודד פיתוח ומסחור של שפת פוסטסקריפט המשמשת בעיקר להדפסה באיכות גבוהה של איורים וטקסט.
לאדובי היה תפקיד חשוב בגרימתה של מהפכת ה"הוצאה לאור שולחנית" כאשר אפל מחשבים קנתה מהם רישיון לשימוש בשפת פוסטסקריפט במדפסות הלייזר שלה ב-1985. תקן חשוב ומפורסם של אדובי הוא PDF, פורמט מסמכי מחשב המאפשר שיתוף בין תוכנות שונות שרצות על מערכות הפעלה שונות.
החברה נקראת "אדובי" על שמו של נחל אדובי (Adobe Creek) שזורם מאחורי ביתו של אחד מצמד מייסדיה. מטה החברה נמצא בעיר סן חוזה שבעמק הסיליקון בקליפורניה. ב-2005 מנתה אדובי מערכות כ-4,000 עובדים, יותר ממחציתם בסן חוזה. לאדובי פעילות פיתוח רבה גם בסיאטל, בוושינגטון; בנוידה שבהודו ובאוטווה, קנדה. מרכזי פיתוח קטנים יותר נמצאים במיניאפוליס, מינסוטה ובהמבורג, גרמניה.
עד שנת 2005 היו חברת מקרומדיה ואדובי מתחרות מכיוון ששתיהן היו חברות תוכנה מובילות ועולמיות בתחום הגרפיקה הממוחשבת. בשנה זו רכשה אדובי את מקרומדיה.
מוצרים > מוצרים שהם חלק מחבילת Creative Cloud (לשעבר Creative Suite)

אדובי אקרובט - לעריכה של קובצי PDF.
אדובי אפטר אפקטס - עריכת וידאו ופוסט פרודקשן.
אדובי אנימייט - ליצירה של אנימציה וקטורית לצורך שימוש בתוכנות אחרות.
אדובי אודישן - תחנת אודיו דיגיטלית (DAW) ליצירה ועריכה של מוזיקה.
אדובי ברידג' - ארגון וסיור בקבצים שנוצרו על ידי תוכנות אחרות בחבילה.
אדובי דרימוויבר - סביבת פיתוח לבניית אתרי אינטרנט.
אדובי אינדיזיין - תוכנה לעימוד והוצאה לאור שולחנית.
אדובי אין קופי - עיבוד תמלילים (כלולה בתוך אינדיזיין)
אדובי אילוסטרייטור - עריכה של גרפיקה וקטורית.
אדובי דימנשן - תוכנה פשוטה ליצירת מודלים תלת-ממדיים.
אדובי מיוז - לעיצוב ויזואלי של אתרי אינטרנט ללא שימוש בקוד.
אדובי פוטושופ - עיבוד תמונה ועריכה של גרפיקת מפת סיביות.
אדובי פוטושופ לייטרום - צפייה, ארגון וליטוש מספר גדול של תמונות דיגיטליות (מעין "חדר חושך" דיגיטלי)
אדובי פרמייר פרו - תוכנת עריכת וידאו מקצועית בזמן אמת
אדובי XD - תוכנה ליצירת סקיצות של אפליקציות ואתרים
מוצרים > מוצרים אחרים

אדובי לייב סייקל
אדובי אטמוספיר - הפיתוח הופסק בשנת 2004.
אדובי דייוויס סנטריאל - לא עדכנית מאז 2011.
אדובי דיגיטל אדישן
אדובי פריים מייקר
אדובי גו לייב - פיתוחה הופסק בשנת 2007 לטובת דרימוויבר.
אדובי אימאג'רדי - ננטשה בשנת 2005 לטובת פיירוורקס.
אדובי פייג'מייקר - ננטשה בשנת 2004 לטובת אינדיזיין.
אדובי פוטו דלוקס - הפיתוח הופסק ב-2002.
אדובי פוטושופ אלמנטס
אדובי פרימייר אלמנטס
אדובי סאונדבות' - הפיתוח הופסק ב-2010
אדובי אולטרה - הפיתוח הופסק ב-2007
אדובי און לוקיישן - הפיתוח הופסק
אדובי אנקור DVD - הפיתוח הופסק ב-2013 לאחר השקת הענן Creative Cloud.
אדובי רובו הלפ
אדובי ולוג איט!
אדובי פרזנטר
אדובי רידר
אדובי בראקטס - תוכנה חופשית
פלאש - הפסיקה לתפקד כתוכנה עצמאית.
קונטריביוט
פיירוורקס - הפיתוח הופסק ב-2013 לאחר השקת הענן Creative Cloud.
מקרומדיה פריהנד - הפיתוח הפסיק ב-2005 לטובת אילוסטרייטור ואינדיזיין.
מקרומדיה דיירקטור - הפיתוח הופסק ב-2013 לאחר השקת הענן Creative Cloud.
מקרומדיה קולדפיוז'ן
מקרומדיה פונטוגרפר
מקרומדיה בריז - כיום Adobe Connect
מקרומדיה פלקס - כיום Adobe Flex
מקרומדיה הום סייט - הפיתוח הופסק ב-2003
מקרומדיה ג'יירן
מקרומדיה פלאש פייפר
מקרומדיה שוקוייב
מקרומדיה קאפטיבייט
אדובי אייר - Adobe Integrated Runtime אדובי זמן ריצה משולב (AIR), הידוע גם בשם Adobe AIR, היא סביבת עבודה בפלטפורמות שונות שפותחה על ידי אדובי מערכות לבניית יישומי אינטרנט עשירים באמצעות Adobe Flash, Adobe Flex, HTML, או Ajax, שניתן לפרוס כמו יישומי שולחן עבודה.
מידע כלכלי

אדובי מערכות נכנסה לנאסד"ק ב-1986. מדצמבר, 2004, היא נסחרת בשווי שוק של כ-15 מיליארד דולר.
מידע כלכלי > נציגות בישראל

הנציגות הישראלית דואגת על התאמת תוכנותיה של אדובי לשימוש בשפה העברית. במשך 13 שנה, עד 2005, אדובי יוצגה בישראל על ידי קרטסופט - חטיבת התוכנה של קרט ישראל בע"מ (כיום קרט ניופאן בע"מ). ב-2005, לאור הרכישה של מקרומדיה על ידי אדובי, התקיים מכרז בין קרטסופט לבין קוויקסופט, שייצגה עד כה את מקרומדיה בישראל. קרטסופט הפסידה, ומאותה השנה, יוצגה החברה בישראל על ידי קוויקסופט. הנציגות הסתיימה ב-2011 כאשר הבעלים של קוויקסופט, ראובן אגסי, החליט לסגור את החברה, ומאז אותה שנה מיוצגת החברה בישראל על ידי חברת המחשבים CMS.
ביקורת

חברת אדובי ספגה לאורך השנים ביקורות קשות על נושאים שונים, ביניהן:
תמחור מוגזם ולא הוגן של מוצרי החברה, כאשר מוצרי החברה נמכרים במחיר יקר משמעותית מחוץ לארצות הברית. לשם הדגמה, חבילת Creative Suite 3 Master Collection נמכרה בשעתה בבריטניה בסכום של מעל ל-1000 לירות שטרלינג דבר שגרר מחאות כנגד החברה. לדוגמה, זול משמעותית לשלם עבור כרטיס טיסה הלוך ושוב לארצות הברית ולרכוש שם אוסף אחד מסוים של תוכנות של אדובי מאשר לקנות אותו באופן מקומי באוסטרליה.
נקיטת דרכי פעולה מונופוליסטיות ואנטי-תחרותיות, שמתמקדות בקנייה של חברות מתחרות שפיתחו מוצרים דומים כדי לחסלן. דוגמאות בולטות הן הניסיונות "לחסל" את תוכנת פריהנד, תוכנת עיצוב גרפי ועימוד מבית מקרומדיה שהתחרתה ישירות באילוסטרייטור ומאוחר יותר גם באינדיזיין, הן בשנת 1994 (ניסיון שסוכל על ידי נציבות הסחר הפדרלית האמריקנית (הFTC))‏ והן בשנת 2004, שם אדובי השלימה את רכישת מקרומדיה ולמעשה הביאה להפסקת הפיתוח של פריהנד, וכן הניסיון הכושל לרכוש את חברת Figma בשנת 2022, שפיתחה תוכנה שהתחרתה בתוכנה XD של אדובי, ניסיון שסוכל ב-2023 כאשר אדובי ויתרה על הרכישה לאחר שנתקלה בהתנגדות מצד רגולטורים בבריטניה ובאיחוד האירופי.
פרצות אבטחה, שהתבטאו בדליפות המוניות של נתוני משתמשים, כאשר הבולטת שבהם התרחשה ב-2013.
החברה ספגה ביקורות קשות עם השקת שירות הענן Creative Cloud, שהחליף את חבילת התוכנות Creative Suite, ובמסגרתו הגישה לשירות תהיה על ידי רכישת מנוי חודשי שיכול לנוע בין עשרות למאות דולרים לחודש והתוכנות יסופקו כחלק משירות הענן בלבד ולא כמוצרים עצמאיים. הדבר הביא חברות רבות שעד כה השתמשו במוצרי אדובי לנטוש את מוצרי החברה ולעבור לחלופות, הן חופשיות (GIMP של פרויקט גנו לדוגמה) והן קנייניות שעדיין משתמשות במודל התשלום ה"מסורתי" (מוצרי חברת Corel לדוגמה).
הדומיננטיות של אדובי בשוק העיצוב, בשילוב הסיבות שצוינו לעיל, גוררת אחריה פיראטיות תוכנה בהיקף נרחב. מוצרי התוכנה של אדובי מופצים בצורה לא חוקית באינטרנט לכל דכפין והם בין המוצרים הנפרצים ביותר; דו"ח שהופק בבריטניה בשנת 2013 גילה כי תוכנותיה של אדובי היו התוכנות המופצות ביותר בצורה לא חוקית לאחר Microsoft Windows ו Microsoft Office, ועד עצם היום הזה מוצרי אדובי תופסים מקום גבוה ברשימות דומות.
הערות שוליים

↑  חברת "קרט" הפסידה ל"קוויקסופט" ותפסיק לשווק את תוכנות אדובי
↑  קוויקסופט נסגרת ומפטרת את עשרות עובדיה; CMS תפיץ מעתה את מוצרי אדובי בישראל
↑  Creative Suite Pricing Varies Throughout World, CreativePro.com, ‏2007-05-07 (באנגלית)
↑  Adobe Hit With Class Action Over FreeHand App - Law360, www.law360.com (באנגלית)
↑  עסקת אדובי-מקרומדיה: מה צפוי בהמשך?, באתר ynet, 19 באפריל 2005
↑  אושרי אלקסלסי, אדובי רוכשת את Figma ב-20 מיליארד דולר, באתר גיקטיים, ‏2022-09-15
↑  Hayden Field,Rohan Goswami, Adobe and Figma call off $20 billion acquisition after regulatory scrutiny, CNBC, ‏2023-12-18 (באנגלית)
↑  Rachel King, Adobe hacked, 3 million accounts compromised, CNET (באנגלית)
↑  Sydney Mugerwa, These are the top 5 Most Pirated Windows Software, Dignited, ‏2016-03-05 (באנגלית)
↑  Revulytics Inc, Software Piracy Statistics - Revulytics, www.revulytics.com (באנגלית)
↑  Which are the 10 Most Pirated Windows Software? • The PC Insider, The PC Insider, ‏2019-05-10 (באנגלית)
| --- | --- |
בקרת זהויות :  NLI: 987007570627605171  BIBSYS: 90345785  BNE: XX5249453  BnF: cb14053947m (data)  GND: 800591-6  ISNI: 0000 0004 0620 0089  LCCN: n85057605  NDL: 00275781  NKC: vse2007288592  NLA: 35749670  SUDOC: 028940946  VIAF: 152936486   WorldCat (עם VIAF): 152936486
אוריבה פראלטה

אוריבה פראלטה מורונס (בספרדית: Oribe Peralta Morones; נולד ב-12 בינואר 1984) הוא כדורגלן מקסיקני המשחק בעמדת החלוץ בגוודלחרה ייצג את נבחרת מקסיקו במונדיאל 2014 ו-2018.
ביוגרפיה > קריירת מועדונים

ב-22 בפברואר 2003 פראלטה ערך את הופעת הבכורה שלו ככדורגלן מקצועי, בקבוצת מורליה, כאשר נכנס כמחליף במחצית השנייה של משחק הליגה נגד קלוב אמריקה. את הופעתו השנייה בקבוצה ערך במשחק נגד קרוס אסול. לאחר שתי הופעות בלבד במורליה, פראלטה עבר ללאון. במדי לאון הוא כבש 8 שערים ב-33 הופעות, וסייע למועדון לסיים במקום הראשון בליגת המשנה המקסיקנית בעונת 2004 קלאוסורה ולהעפיל לליגת העל המקסיקנית.
בשנת 2004 פראלטה עבר למונטריי. את הופעת הבכורה שלו בקבוצה הוא ערך בתבוסה 6-2 לטיגרס. במשחקו השני במונטריי כבש את שער הבכורה שלו בקבוצה, בניצחון 0-3 על קרוס אסול. בעונת 2004 אפרטורה הוא כבש חמישה שערים ב-22 הופעות ליגה, וסייע לקבוצתו להעפיל לגמר הליגה המקסיקנית, שם הפסידה 3-1 לטיגרס בסיכום שני משחקי הגמר. בשנת 2005 פראלטה הושאל לתקופה קצרה לגוודלחרה. בתקופה זו הוא שיחק בארבעה משחקי גביע ליברטדורס ולא הופיע בליגה. במהלך כל התקופה ששיחק במונטריי פראלטה הופיע ב-64 משחקים, בהם כבש 11 שערים.
בשנת 2006 פראלטה עבר לסנטוס לגונה. את הופעת הבכורה שלו בקבוצה ערך במשחק נגד מונטריי, קבוצתו לראשונה. במשחק זה גם כבש את שער הבכורה שלו בסנטוס לגונה. ב-2009 פראלטה הושאל לצ'יאפס לעונה אחת. בעונה זו הוא כבש 12 שערים ב-35 הופעות. לאחר עונתו המוצלחת בצ'יאפס פראלטה חזר לסנטוס לגונה. במהלך עונותיו בלגונה הוא היה החלוץ העיקרי של הקבוצה וכבש 97 שערים ב-264 הופעות. בתקופתו בקבוצה הוא זכה איתה ב-2 אליפויות מקסיקו, ב-2008 קלאוסורה וב-2012 קלאוסורה. בשנת 2013 נבחר לשחקן השנה בצפון ומרכז אמריקה.
ב-13 במאי 2014 פראלטה נמכר לקלוב אמריקה. על אף שסכום ההעברה המדויק לא היה ידוע, דווח כי עמד על 10 מיליון דולר אמריקני, העסקה היקרה ביותר בתולדות הליגה המקסיקנית.
ב-18 ביוני 2019 חזר פראלטה לגוודלחרה לאחר 14 שנה, וחתם לשנתיים.